钦定古今图书集成/明伦汇编/人事典/第007卷 > 《本草纲目》 > 《发明》
## 钦定古今图书集成/明伦汇编/人事典/第007卷 > 《本草纲目》 > 《发明》

陶弘景曰：“汉张苍年老无齿，妻妾百数，常服人乳，故
年百岁馀，身肥如瓠。”《寇宗奭》曰：“人乳汁治目之功多，
何也？人心生血，肝藏血，脾受血则能视，盖水入于经，
其血乃成。”又曰：“上则为乳汁，下则为月水，故知乳汁
则血也。用以点眼，岂不相宜？血为阴，故性冷脏寒。人
如乳饼酥酪之类，不可多食。虽曰牛羊乳，然亦不出”
乎阴阳之造化耳。老人患口疮不能食，但饮人热乳
甚良。李时珍曰：“人乳无定性，其人和平，饮食冲淡，其
乳必平。其人暴躁，饮酒食辛，或有火病，其乳必热。凡
服乳须热饮，若晒曝为粉，入药尤佳。”《南史》载宋何尚
之积年劳病，饮妇人乳而瘥。又言穰城老人年二百
四十岁，惟饮曾孙妇乳也。按：白飞霞《医通》云：“服人乳，
大能益心气，补脑髓，止消渴，治风火证”，养老犹宜。每
用一吸，即以纸塞鼻孔，按唇贴齿而漱，乳与口津相
和，然后以鼻内使气由明堂入脑，方可徐徐咽下。如
此五七吸为一度，不漱而吸，何异饮酪止于肠胃而
已。